送胡汲古歸嚴陵覲親
作者：林景熙
朝代：宋

paragraphs: 胡君白雲心，鄉夢攪幽夕。
挑燈起我言，相對竟惻惻。
問君何時歸，心已寄飛翼。
我歸萬山遥，君歸一水直。
十年湖海間，耕硯苦不穡。
居然保章甫，晨省無愧色。
高堂椿樹蒼，萱花在堂北。
再拜捧壽巵，晴芳滿瑶席。
塤箎夜床溫，冠蓋春巷塞。
萬古天倫中，真樂非外借。
明朝浙東西，片雲渺何極。